KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2022. november 23 –i ülésére)


TÁRGY: 		IGAZGATÁSI SZÜNET ELRENDELÉSE A KISKŐRÖSI POLGÁRMESTERI HIVATALBAN


[bookmark: _Hlk119394863]Az energiaárak drasztikus növekedése miatt, költségcsökkentés céljából Magyarország Kormánya a kormányzati igazgatási szünet elrendeléséről és a kormányzati igazgatási szünetre alkalmazandó veszélyhelyzeti szabályokról szóló 369/2022. (IX.29.) Korm. rendeletben igazgatási szünetet rendelt el 2022. december 22. napjától 2023. január 6. napjáig. Az igazgatási szünet időtartama alatt a Bács-Kiskun Megyei Kormányhivatal Kiskőrösi Járási Hivatala (továbbiakban: Járási Hivatal) a jogszabály rendelkezései szerint a feladatait nem látja el és az ügyfélfogadás nem működik.
 
[bookmark: _Hlk119396195]A különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022. (XI.10.) Korm, rendelet (továbbiakban: Rendelet) értelmében a helyi önkormányzat képviselő-testülete a helyi önkormányzat képviselő-testülete hivatala tekintetében igazgatási szünetet rendelhet el 2022. december 22. napjától 2023. január 6. napjáig tartó időszakban.

Az igazgatási szünet időtartama alatt főszabály szerint a polgármesteri hivatal a feladatait nem látja el és az ügyfélfogadás nem működik. A polgármesteri hivatal tekintetében az igazgatási szünet időtartama többek között nem számít bele a hatósági és egyéb eljárások ügyintézési határidejébe, illetve az általa megkötött szerződésben meghatározott kötelezettség szerződésszerű teljesítésének határidejébe. A munkáltatói jogkör gyakorlója az igazgatási szünetre eső valamennyi munkanapra köteles szabadságot kiadni a foglalkoztatottak részére. A Rendelet értelmében a halaszthatatlan közfeladatok folyamatos és ás zavartalan ellátását biztosítani kell, ezért a munkáltatói jogkör gyakorlója az igazgatási szünet időtartama alatt elrendelheti a munkavégzést.

Az igazgatási szünet elrendeléséről szóló képviselő-testületi határozatot 2022. november 30-ig a helyben szokásos módon közzé kell tenni.

[bookmark: _Hlk119394901]A Járási Hivatal és a Kiskőrösi Polgármesteri Hivatal egy épületben található. Fenti időszakban a Járási Hivatalánál a feladatellátás, munkavégzés szünetel, ezért takarékossági okokból célszerű a feladatellátást a Kiskőrösi Polgármesteri Hivatalban is szüneteltetni, így a Polgármesteri Hivatal épületében csak temperáló fűtést szükséges biztosítani.   
   
A fentiek alapján javaslom, hogy a Képviselő-testület a határozat-tervezetben foglaltak szerint döntsön.


Kiskőrös, 2022. november 15.
                                                                                                                

    Domonyi  László s.k., 
polgármester






HATÁROZAT-TERVEZET


A Képviselő-testület

1. a különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022. (XI.10.) Korm. rendelet (a továbbiakban: Kormányrendelet) 1 §. (1) bekezdés b) pontja alapján 2022. december 22. napjától 2023. január 06. napjáig a Polgármesteri Hivatalban igazgatási szünetet rendel el.

2. 	utasítja a jegyzőt a Kormányrendelet 1 §. (5) bekezdésében foglaltak végrehajtására. 


